Nuwe lewe vir 'blinde' baba ná operasie | Maroela Media
Dr. Jacobus Pauw, oogspesialis by die Pretoria Ooginstituut, het katarakte op beide oë van Dane-Lize Lombard verwyder. Hier is hy voor die tweede operasie, saam met ma Rejeanne. Foto: Verskaf
'n Baba van Pretoria sal nou vir die eerste keer kan sien nadat katarakte van albei oë verwyder is.
Die ses maande oue Dane-Lize Lombard is by die Pretoria Ooginstituut geopereer nadat sy met katarakte op beide oë gebore is. Haar ma, Rejeanne, vertel toe Dane-Lize sowat twee maande oud was, het sy opgemerk haar dogter se pupille is nie heeltemal swart nie.
"Dit is my eerste kind en ek het nie besef sy kon nie haar speelgoed sien nie. Ons het haar afgeneem met 'n kameraflits en haar oë het nie daardie rooi kolletjies gemaak op die foto nie," vertel sy.
Hulle het die baba na 'n optometris by SpecSavers geneem, naby haar en haar verloofde, Pieter, se blyplek in Pretoria-Noord, en dié het gesê hulle moet die baba dadelik na 'n dokter neem.
Hulle het uiteindelik uitgekom by dr. Jacobus Pauw, oogspesialis van die Pretoria Ooginstituut, wat hulle nie vir die konsultasie laat betaal het nie. Die Ooginstituut het gehelp om die operasie van R70 000 deur die King Pie Trust geborg te kry, omdat die paartjie nie 'n mediese skema het nie.
Die een oog is verlede week geopereer en die ander oog vandeesweek. Pauw het gesê albei operasies het goed verloop en sy kan sien, maar dit sal maande neem voordat sy perfekte visie het. Die brein moet eers gewoond raak aan die nuwe lense en leer om vir die eerste keer behoorlik te sien.
Dr. Jacobus Pauw, oogspesialis, word bygestaan deur suster Millie Nemaorani tydens die operasie van Dane-Lize Lombard (6 maande) by die Pretoria Ooginstituut. Katarakte is van beide van haar oë verwyder, binne drie dae van mekaar, en sy het nuwe lense ontvang. Foto: Verskaf
Dit is onwaarskynlik dat sy in die toekoms weer 'n operasie nodig sal hê, maar sy sal heel moontlik 'n bril moet dra, het Pauw gesê.
Babas word met katarakte gebore en kinders kan dit ook mettertyd ontwikkel. Tydens so 'n operasie word die katarak (die witterige, troebellens) verwyder en 'n intra-okulêre lens word ingeplant. Dié vir babas is piepklein en dit word uit die buiteland ingevoer.
Die operasie is gedoen met 'n nuwe masjien, genaamd die Qube, wat die dokter toelaat om beter en fyner beheer te hê. Die operasie op 'n baba se oog is baie anders en moeiliker as die van 'n volwassene en dit moet onder algemene narkose gedoen word.
Die lens sit agter die iris (die gekleurde deel) van die oog en fokus die lig wat die oog binnekom op die retina. Dit moet by babas opgespoor en verwyder word binne die eerste jaar om permanente blindheid te voorkom.
'n Wit of grys kolletjie op jou baba se oog kan 'n katarak wees; as die kind ouer is, kan hy dalk nie direk vir jou of 'n voorwerp kyk nie. Neem hom so gou moontlik na 'n pediater of oogspesialis.
Dana-Lize Lombard en haar ma Rejeanne, kort voor die tweede operasie by die Pretoria Ooginstituut, om die katarak van haar ander oog ook te verwyder.Die operasie is geborg deur die King Pie Trust. Foto: Verskaf
Die voorkoms van katarakte in Brittanje, waar navorsing daaroor gedoen is, is sowat 2,5 kinders per 10 000 teen die ouderdom van een jaar. En 3,46 kinders per 10 000 teen die ouderdom van 15 jaar. Dit sal min of meer dieselfde in Suid-Afrika wees.
Daar is verskeie oorsake indien babas daarmee gebore word, soos oorerflikheid, metaboliese probleme, inflammasie, diabetes, infeksies van die baba en ma, en reaksies op sekere medikasie.
Volgens Pauw is dit moeilik om te bepaal wat die katarakte by Dane-Lize veroorsaak het, maar dit kon weens 'n ontwikkelingsprobleem gewees het.
Pauw het gesê haar kind kon voorheen lig en donker gesien het, maar sy "kon ons nie gesien het nie. Dit was 'n baie groot skok vir ons toe ons die nuus ontvang het, ons het nie geweet hoe ons haar ogies gaan regkry nie.
"Ons is so bly dat ons gehelp is met die operasie, dat alles geborg is. Sy reageer klaar anders, dis so wonderlik," het sy gesê.
Só het Dana-Lize se een oog gelyk met die katarak daarop. Foto: Verskaf
Só het Dana-Lize se een oog gelyk kort nadat dit verwyder is. Foto: Verskaf
Baie dankie King Pie, julle is wonderlik! Dr Pauw, wel gedaan, mens kry sommer trane in die oe… Baie voorspedige herstel…